PRANEŠIMAS ŽINIASKLAIDAI

2019-07-31

**Prašome Prezidento nebeskirti A.Verygos Sveikatos apsaugos ministru**

Lietuvos pacientų organizacijų atstovų tarybos pirmininkė Vida Augustinienė viešai prašo Lietuvos Respublikos Prezidento Gitano Nausėdos nebeskirti Aurelijaus Verygos Sveikatos apsaugos ministru.

“Nerimą kelia tai, kad sprendimai Sveikatos apsaugos srityje yra priimami neatsižvelgiant ne tik į pacientams, bet ir įvairių sričių medicinos specialistams, gydymo įstaigų vadovams, kitų sričių specialistams atstovaujančių organizacijų teikiamas pastabas ir nuomonę. Lietuvos žmonės labiausiai kenčia dėl netinkamos vaistų kompensavimo Privalomojo sveikatos draudimo fondo lėšomis politikos, sveikatos paslaugų prieinamumo ribojimo, žmones neramina gydymo įstaigų reorganizavimo klausimai. Ministras proteguoja ir palaiko tik jam pataikaujančių organizacijų atstovus, jei nuomonė skiriasi nuo jo, į ją net neatsakoma, vengiama susitikti ir išklausyti. Nebematome galimybių, kad A.Veryga galėtų toliau tinkamai ginti pacientų teises, todėl prašome gerbiamo Prezidento nebeskirti jo toliau į šias pareigas”,  - kreipiasi Vida Augustinienė.

Pasak V.Augustinienės, žmonės, mokantys Privalomojo sveikatos draudimo įmokas, verčiami gydytis pigiausiais, daugiau šalutinių reakcijų turinčiais vaistais, praranda teisę gauti efektyvių, individualiai geriausiai tinkamų vaistų nemokamai, ar ir su didesne priemoka, nes vaistus reikia pirkti už pilną kainą bei dėl to ypač kenčia keliomis sunkiausiomis lėtinėmis ligomis sergantieji, kuriems vaistų parinkimas užtrunka kelis mėnesius, nes dar yra būtinas vaistų tarpusavio suderinamumas.

Lietuvos pacientų organizacijų atstovų taryba šiandien atstovauja gyventojus, sergančius įvairių grupių pačiomis sunkiausiomis lėtinėmis ligomis (artrito, astmos, Bechterevo, diabeto, epilepsijos, širdies nepakankamumu, hipertenzija, vaikų vėžio, krūties, galvos smegenų, kiaušidžių ir kitomis vėžio, sutrikusios psichikos, osteoporozės, celiakijos, Parkinsono, nefrologinėmis, dermatologinėmis, cistinės fibrozės ir kitomis ligomis), susivienijusių 31 asociacijoje, kuriose yra per 20  tūkst. narių.

Kreipimasis į LR Prezidentą Gitaną Nausėdą dėl Lietuvos Respublikos Sveikatos Apsaugos ministro A.Verygos pridedamas.

Vida Augustinienė

Lietuvos pacientų organizacijų atstovų tarybos pirmininkė

augustiniene.vida@gmail.com

mob. +370 652 11555